קליסטניקס

קליסטניקס (או אימון כנגד משקל גוף) היא פעילות גופנית שמשתמשת במשקל הגוף של האדם (ולא במשקל חיצוני) ובמכשירים פשוטים לאימון כוח, גמישות, שיווי משקל וקואורדינציה, ולשיפור הבריאות הכללית.<ref name=":1" />

== אטימולוגיה והיסטוריה ==
מקור השם "קליסטניקס" מהמילים היווניות "קאלוס" שפירושה "יופי", ו"סטנוס" שפירושה "כוח".

באנגלית, הופיע המונח לראשונה בספר Watson's Manual of Calisthenics: A" Systematic Drill-Book Without Apparatus, for Schools, Families, and Gymnasiums. With Music to Accompany the Exercises", משנת 1827, מאת ג'יימס מדיסון ווטסון.<ref name=":3"></ref><ref></ref>

הקליסטניקס צמח בתחילת המאה ה-19 מעבודתם של הגרמנים פרידריך לודוויג יאן ואדולף שפיס והודגש במיוחד על ידי פר הנריק לינג משוודיה כחשוב בחינוך לנשים. בארצות הברית, תמכה קתרין ביצ'ר בקליסטניקס, וכתבה את הספר "Physiology and Calisthenics for Schools and Families" (1857). ביצ'ר קידמה את הקליסטניקס כמיועד לנשים בלבד, אך במהרה הוא הפך לפעילות לשני המינים.

היתרונות הבריאותיים של תרגילי הקליסטניקס זכו להכרה כללית בתחילת המאה ה-20, ובתי ספר יסודיים ותיכוניים ברחבי העולם המערבי החלו ללמד את הקליסטניקס כחלק מהחינוך הספורטיבי השוטף.

בנוסף, גם באימוני כושר לצבאות שונים ברחבי העולם נעשה שימוש בקליסטניקס.<ref name=":1" />

בשנת 2011 התקיימה בריגה אליפות העולם הראשונה בקליסטניקס, על ידי עמותת WSWCF (World Street Workout & Calisthenics federation) המקדמת את נושא הקליסטניקס ואימון הרחוב ברחבי העולם, ומאז היא מתקיימת בכל שנה.<ref></ref>

== מאפיינים ==
שיטת הקליסטניקס מתאפיינת בתרגילי משקל גוף, המבוצעים בדרגות שונות של עצימות וקצב, ללא מכשירים או בעזרת מכשירים פשוטים כמו טבעות ומוטות. התרגילים כוללים תנועות כמו כיפוף, מתיחה, פיתול, נדנוד, בעיטה וקפיצה, שכיבות סמיכה, כפיפות בטן ומתח.<ref name=":1"></ref>

חלק מהותי בשיטה הוא ההקפדה על טכניקה מדויקת בביצוע התרגילים, ושימוש בגרסאות שונות לאותו התרגיל בכדי להגדיל את העצימות ולהפחית את מספר החזרות הנדרש.<ref name=":2"></ref>

תרגילי קליסטניקס בונים כוח, גמישות, שיווי משקל וקואורדינציה, ומשפרים את בריאות הגוף הכללית על ידי הפעלת עומסים מדודים וקבועים על מערכות הלב וכלי הדם.<ref name=":1" />

קליסטניקס יכול לשמש גם לפיתוח גוף או כחימום לספורט מאומץ יותר או לפעילויות פיזיות מאומצות.

== יתרונות וחסרונות ==
=== יתרונות ===
* ניתן להתאמן בקליסטניקס כמעט בכל מקום, כיון שהוא כמעט ולא דורש ציוד.
* סיכון קטן יותר לפציעה ביחס לאימון עם משקולות.
* במחקר שנערך על שכיבות סמיכה מול לחיצת חזה, נמצא שקליסטניקס משפר את ביצועי הכוח יותר מאשר אימון כנגד משקל חיצוני.<ref name=":2" />

=== חסרונות ===
* יש צורך לשנות את התרגילים בהתאם לרמת המתאמן על מנת להעלות את רמת העומס (לדוגמה לעבור משכיבות סמיכה בשתי ידיים לשכיבות סמיכה על יד אחת), או לחלופין לבצע חזרות רבות על כל תרגיל.
* ברמה מסוימת קיימת "תקרה עליונה" ליכולת להגדיל את עצימות התרגילים על ידי משקל הגוף בלבד.<ref name=":2" />
* עודף משקל עלול להקשות באימוני משקל גוף ובהתקדמות, שכן ככל שהגוף כבד יותר קשה יותר להרימו.<ref></ref>

== ראו גם ==
* אימון רחוב

== לקריאה נוספת ==
* הספר Watson's Manual of Calisthenics: A Systematic Drill-Book Without Apparatus, for Schools, Families, and Gymnasiums. With Music to Accompany the מאת ג'יימס מדיסון ווטסון. ([https://www.loc.gov/item/05024914/ להורדה] דרך ספריית הקונגרס).

== קישורים חיצוניים ==

* אתר הפדרציה העולמית לקליסטניקס ולאימון רחוב (WSWCF) - https://wswcf.org/.

== הערות שוליים ==

קטגוריה:ספורט
קטגוריה:חינוך גופני